ROMÂNIA

**JUDEŢUL SUCEAVA**

**MUNICIPIUL CÂMPULUNG MOLDOVENESC**

**CONSILIUL LOCAL**

**PROCES VERBAL**

**al şedinţei ordinare a Consiliului Local**

**al Municipiului Câmpulung Moldovenesc din 25 noiembrie 2021**

Şedinţa începe la orele 1200.

Se intonează Imnul de Stat.

Convocarea şedinţei a fost făcută de către primarul municipiului prin Dispoziţia primarului nr. 469/2021.

Sunt prezenţi domnii: Negură Mihăiţă – primar, Berențan Corneliu – viceprimar şi doamna Erhan Rodica – secretar general al municipiului.

Au fost invitați şi participă la şedinţă: Florescu Iuliana, Istrate Luminița, Crăciunescu Diana, Todașcă Liliana, Niță Luminița și Melen Daniel.

Şedinţa este deschisă de domnul consilier local Lițu Nicolae, preşedinte de şedinţă, care dă cuvântul d-nei secretar pentru a informa asupra prezenței consilierilor locali la ședință. D-na. secretar informează plenul că sunt prezenți 19 consilieri locali, astfel încât şedinţa este legal constituită şi îşi poate desfăşura lucrările.

Președintele de ședință dă cuvântul domnului primar pentru a prezenta proiectul ordinii de zi:

Dl. primar prezintă ordinea de zi:

 1.Aprobarea procesului verbal al şedinţei Consiliului Local al municipiului Câmpulung Moldovenesc din 16.11.2021.

 2.Proiect de hotărâre numărul 151/10.11.2021 privind aprobarea structurii organizatorice la Spitalul Municipal Câmpulung Moldovenesc.

Inițiator: Primarul municipiului.

Aviz comisii: Comisia învățământ.

Raport de specialitate: Compartiment resurse umane și Compartiment juridic.

 3.Proiect de hotărâre numărul 152/10.11.2021 privind aprobarea inițierii procedurii de vânzare, cu respectarea dreptului de preempțiune, a unei suprafețe de teren aparținând domeniului privat al municipiului Câmpulung Moldovenesc.

 Inițiator: Primarul municipiului.

Aviz comisii: Comisia economică, Comisia urbanism și Comisia juridică.

Raport de specialitate: Direcția tehnică și urbanism, Direcția economică și Compartiment juridic.

 4.Proiect de hotărâre numărul 153/10.11.2021 privind aprobarea volumului maxim de masă lemnoasă care se vinde direct cetățenilor municipiului Câmpulung Moldovenesc din fondul forestier proprietatea publică a Municipiului Câmpulung Moldovenesc.

Inițiator: Primarul municipiului.

Aviz comisii: Comisia economică și Comisia juridică.

Raport de specialitate: Direcția tehnică și urbanism, Direcția economică și Compartiment juridic.

5.Proiect de hotărâre numărul 154/10.11.2021 privind aprobarea prețului de referință pentru masa lemnoasă pe picior care se recoltează din fondul forestier proprietate publică a municipiului Câmpulung Moldovenesc.

 Aviz comisii: Comisia economică și Comisia juridică.

Raport de specialitate: Direcția tehnică și urbanism, Direcția economică și Compartiment juridic.

 6.Proiect de hotărâre numărul 155/10.11.2021 privind aprobarea cuantumului lunar al burselor și numărul acestora acordate elevilor din învățământul preuniversitar de stat din municipiul Câmpulung Moldovenesc în semestrul I din anul școlar 2021 – 2022.

Inițiator: Primarul municipiului.

Aviz comisii: Comisia economică și Comisia învățământ.

Raport de specialitate: Direcția economică.

 7.Proiect de hotărâre numărul 156/10.11.2021 privind aprobarea Regulamentului de Organizare și Funcționare al Serviciului Public Comunitar Local de Evidență a Persoanelor – Câmpulung Moldovenesc.

Inițiator: Primarul municipiului.

Aviz comisii: Comisia juridică.

Raport de specialitate: Serviciul Public Comunitar Local de Evidență a Persoanelor și Compartiment juridic.

8.Proiect de hotărâre numărul 157/10.11.2021 pentru aprobarea Regulamentului privind utilizarea și întreținerea sistemului portabil de înregistrare audio – video BOBLOV F1 – 1440 P și prelucrarea datelor cu caracter personal de către funcționarii din cadrul Direcției Poliția Locală.

Inițiator: Primarul municipiului.

Aviz comisii: Comisia juridică.

Raport de specialitate: Direcția Poliția locală și Compartiment juridic.

 9.Situație lunară privind activitățile realizate de persoanele beneficiare de ajutor social, conform planului de acțiuni în luna octombrie 2021, înregistrată la nr. 31381 din 24.10.2021.

 10.Diverse.

Domnul preşedinte consultă plenul dacă sunt propuneri pentru suplimentarea ordinii de zi.

Domnul primar solicită suplimentarea ordinii de zi cu două proiecte de hotărâre care au caracter de urgență:

 1.Proiect de hotărâre nr. 159/23.11.2021 privind aprobarea protocolului de colaborare între Administraţia Naţională „Apele Române” - Administraţia Bazinală de Apă Siret şi municipiul Câmpulung Moldovenesc, pentru realizarea obiectivului de investiții „Refacere infrastructură rutieră, poduri, podețe și apărări de maluri, strada Valea Seacă și strada Simion Florea Marian, municipiul Câmpulung Moldovenesc, județul Suceava”.

 Inițiator: Primarul municipiului.

 Aviz comisii: Comisia juridică.

 Raport de specialitate: Direcția tehnică și urbanism și Compartiment juridic.

 2.Proiect de hotărâre nr. 160/23.11.2021 privind aprobarea majorării bugetului local, a virărilor de credite bugetare și a influențelor la lista de investiții a bugetului local pe anul 2021.

 Inițiator: Primarul municipiului.

 Aviz comisii: Comisia economică.

 Raport de specialitate: Direcția economică.

 Dna. secretar – confirm legalitatea și urgența suplimentării ordinii de zi.

Se supune la vot suplimentarea ordinii de zi. Se votează cu 19 voturi ,,pentru”.

Se supune la vot ordinea de zi pe ansamblu. Se votează cu 19 voturi ,,pentru”.

Dna. secretar – vă reamintesc că aveți obligația legală ca la începutul ședinței să declarați dacă există vreun posibil conflict de interese ori posibile incompatibilități cu privire la proiectele de hotărâre aflate pe ordinea de zi.

 Doamna consilier local Flutur Florica anunță că nu va participa la dezbateri și la vot la proiectul de hotărâre nr. 155/10.11.2021 privind aprobarea cuantumului lunar al burselor și numărul acestora acordate elevilor din învățământul preuniversitar de stat din municipiul Câmpulung Moldovenesc în semestrul I din anul școlar 2021-2022 și la proiectul de hotărâre nr. 160/23.11.2021 privind aprobarea majorării bugetului local, a virărilor de credite bugetare și a influențelor la lista de investiții a bugetului local pe anul 2021.

**Se trece la punctul 1 de pe ordinea de zi (Aprobarea procesului verbal al şedinţei Consiliului Local al municipiului Câmpulung Moldovenesc din 16.11.2021).**

Nu sunt obiecţii.

Se supune la vot. Se votează cu 19 voturi „pentru”.

**Se trece la punctul 2 de pe ordinea de zi (Proiect de hotărâre numărul 151/10.11.2021 privind aprobarea structurii organizatorice la Spitalul Municipal Câmpulung Moldovenesc).**

Se dă cuvântul domnului primar pentru a prezenta referatul de aprobare la proiectul de hotărâre.

Dă citire proiectului de hotărâre pe articole.

Se prezintă raportul de specialitate al Compartimentului resurse umane și raportul de specialitate al Compartimentului juridic.

Comisia nr. 3 avizează favorabil proiectul de hotărâre.

Discuții:

Dna. consilier local Cocuța-Piticati – mă bucur că s-au găsit soluții pentru deschiderea secției de oncologie, îngrijirea unui bolnav de cancer este traumatizantă. Îmi doresc să se găsească soluții și pentru redeschiderea secției de paleative, sunt cadre medicale care doresc îngrijirea bolnavilor.

Se supune la vot proiectul de hotărâre. Se votează cu 19 voturi „pentru”.

Hotărârea a fost adoptată.

**Se trece la punctul 3 de pe ordinea de zi (Proiect de hotărâre numărul 152/10.11.2021 privind aprobarea inițierii procedurii de vânzare, cu respectarea dreptului de preempțiune, a unei suprafețe de teren aparținând domeniului privat al municipiului Câmpulung Moldovenesc).**

Se dă cuvântul domnului primar pentru a prezenta referatul de aprobare la proiectul de hotărâre.

Dă citire proiectului de hotărâre pe articole.

Se prezintă raportul de specialitate al Direcției tehnice și urbanism, raportul de specialitate al Direcției economice și raportul de specialitate al Compartimentului juridic.

Comisia nr. 1 avizează favorabil proiectul de hotărâre.

Comisia nr. 2 avizează favorabil proiectul de hotărâre cu 2 amendamente. Dă citire amendamentelor.

Comisia nr. 4 avizează negativ proiectul de hotărâre.

Discuții:

Dl. consilier local Varvaroi – am studiat proiectul și documentele și nu am reușit să găsim dreptul de preempțiune pentru o suprafață de teren care aparține municipiului Câmpulung Moldovenesc. În urma discuțiilor pe care le-am avut în cadrul ședinței de comisie am considerat că ar fi fost mai corect și mai cinstit să nu ne punem noi Consiliul local într-o astfel de situație. Soluția logică ar fi fost scoaterea la licitație a suprafeței de teren și să participe cine vrea, urmând ca dreptul de preempțiune să fie legat de suma obținuță nu printr-o evaluare. Mi se pare normal și firesc să ajutăm, dar nu în orice condiție.

Se supune la vot amendamentul nr. 1. Se votează cu 19 voturi „împotrivă”.

Se supune la vot amendamentul nr. 2. Se votează cu 19 voturi „împotrivă”.

Se supune la vot proiectul de hotărâre în forma inițială. Se votează cu 19 voturi ,,împotrivă”.

Proiectul de hotărâre nu a fost aprobat.

**Se trece la punctul 4 de pe ordinea de zi (Proiect de hotărâre numărul 153/10.11.2021 privind aprobarea volumului maxim de masă lemnoasă care se vinde direct cetățenilor municipiului Câmpulung Moldovenesc din fondul forestier proprietatea publică a Municipiului Câmpulung Moldovenesc).**

Se dă cuvântul domnului primar pentru a prezenta referatul de aprobare la proiectul de hotărâre.

Dă citire proiectului de hotărâre pe articole.

Se prezintă raportul de specialitate al Direcției tehnice și urbanism, raportul de specialitate al Direcției economice și raportul de specialitate al Compartimentului juridic.

Comisiile nr. 1 și nr. 4 avizează favorabil proiectul de hotărâre.

Nu sunt discuții.

Se supune la vot proiectul de hotărâre. Se votează cu 19 voturi ,,pentru”.

Hotărârea a fost adoptată.

**Se trece la punctul 5 de pe ordinea de zi (Proiect de hotărâre numărul 154/10.11.2021 privind aprobarea prețului de referință pentru masa lemnoasă pe picior care se recoltează din fondul forestier proprietate publică a municipiului Câmpulung Moldovenesc).**

Se dă cuvântul domnului primar pentru a prezenta referatul de aprobare la proiectul de hotărâre.

Dă citire proiectului de hotărâre pe articole.

Se prezintă raportul de specialitate al Direcției tehnice și urbanism, raportul de specialitate al Direcției economice și raportul de specialitate al Compartimentului juridic.

Comisiile nr. 1 și nr. 4 avizează favorabil proiectul de hotărâre.

Discuții:

Dl. consilier local Sologiuc – pentru ședințele următoare aș dori să avem pe masă un amenajament silvic al Runcului în ceea ce privește exploatările forestiere. Eu știu că pe hârtie se exploatează lemn doborât, dar agentul economic sustrage și lemn bun pentru a face bani. Am văzut că bradul care este amplasat pe platou a fost luat de pe Runc, păcat că se taie de acolo, ar fi putut fi luat din altă parte nu din muntele pe care ar trebui să-l protejăm.

Dl. consilier local Moroșan – ați sesizat o suspiciune, dacă aveți dovezi ar fi bine să le arătați. Este o problemă foarte serioasă, dacă se extrage lemn bun ar trebui luate anumite măsuri.

Dl. consilier local Macovei – noi ne plângem pentru un copac, e pentru copii de sărbători. Ca să iei copacul din altă parte trebuie să ai drum de acces, iar în timpul transportului se deteriorează.

Se supune la vot proiectul de hotărâre. Se votează cu 18 voturi ,,pentru” și o ,,abținere” (dl. consilier local Sologiuc).

Hotărârea a fost adoptată.

**Se trece la punctul 6 de pe ordinea de zi (Proiect de hotărâre numărul 155/10.11.2021 privind aprobarea cuantumului lunar al burselor și numărul acestora acordate elevilor din învățământul preuniversitar de stat din municipiul Câmpulung Moldovenesc în semestrul I din anul școlar 2021 – 2022).**

Se dă cuvântul domnului primar pentru a prezenta referatul de aprobare la proiectul de hotărâre.

Dă citire proiectului de hotărâre pe articole.

Se prezintă raportul de specialitate al Direcției economice.

Comisiile nr. 1 și nr. 3 avizează favorabil proiectul de hotărâre.

Nu sunt discuții.

Se supune la vot proiectul de hotărâre. Se votează cu 18 voturi ,,pentru”. Nu votează dna. consilier local Flutur Florica.

Hotărârea a fost adoptată.

**Se trece la punctul 7 de pe ordinea de zi (Proiect de hotărâre numărul 156/10.11.2021 privind aprobarea Regulamentului de Organizare și Funcționare al Serviciului Public Comunitar Local de Evidență a Persoanelor – Câmpulung Moldovenesc).**

Se dă cuvântul domnului primar pentru a prezenta referatul de aprobare la proiectul de hotărâre.

Dă citire proiectului de hotărâre pe articole.

Se prezintă raportul de specialitate al Serviciului Public Comunitar Local de Evidență a Persoanelor și raportul de specialitate al Compartimentului juridic.

Comisia nr. 4 avizează favorabil proiectul de hotărâre.

Nu sunt discuții.

Se supune la vot proiectul de hotărâre. Se votează cu 19 voturi ,,pentru”.

Hotărârea a fost adoptată.

**Se trece la punctul 8 de pe ordinea de zi (Proiect de hotărâre numărul 157/10.11.2021 pentru aprobarea Regulamentului privind utilizarea și întreținerea sistemului portabil de înregistrare audio – video BOBLOV F1 – 1440 P și prelucrarea datelor cu caracter personal de către funcționarii din cadrul Direcției Poliția Locală).**

Se dă cuvântul domnului primar pentru a prezenta referatul de aprobare la proiectul de hotărâre.

Dă citire proiectului de hotărâre pe articole.

Se prezintă raportul de specialitate al Direcției Poliția Locală și raportul de specialitate al Compartimentului juridic.

Comisia nr. 4 avizează favorabil proiectul de hotărâre cu două amendamente. Dă citire amendamentelor.

Discuții:

Dl. consilier local Varvaroi – considerăm că introducerea aliniatelor 3 și 4 au un fel de conotație că am accepta faptul că există posibilitatea ca poliția locală să nu vină la serviciu sau să facă tot felul de alte acțiuni care nu sunt conforme cu statutul de polițist local. Mi se pare firesc ca în momentul în care există abateri disciplinare, aceste înregistrări să poată fi folosite. Consider că cele 2 amendamente sunt binevenite.

Dl. consilier local Boicu Alin – prin eliminarea celor 2 aliniate se dă posibilitatea ca acele înregistrări de pe camera de corp a polițistului local să poată fi folosite și pentru evaluarea activității la locul de muncă, nu în altă parte.

Dl. director Melen – scopul pe care am dorit să-l atingem noi cu acest tip de cameră este în primul rând să protejăm polițistul local de fapte de ultraj/amenențări care ating viața și cariera polițistului local, iar pe de altă parte de a proba constatările polițistului în teren și acele conversații pe care le are cu cetățeanul. Regulamentul nu este o invenție a noastră, este adaptat la nevoile noastre. Referitor la prevederile art. 5 alin. 3 pus în discuție să știți că nu am nevoie de imagine audio-video ca să-l verific dacă este la muncă, deoarece prezența la muncă este dată de senzorul GPS de pe mașină și pontarea electronică cu cartelă. Prezența lui în teren o poate justifica oricând și oricum. Evaluarea performanțelor la locul de muncă nu ține exclusiv de acest sistem. Referitor la alin. 4, ar însemna ca la orice abatere supusă comisiei de disciplină să se poată folosi acele înregistrări audio-video, din punctul meu de vedere este exclus.

Dl. consilier local Varvaroi – ne-ați prezentat o situație acum 4 luni în care ne povesteați de un număr important de avertismente pe care polițistul local le-a dat și le-a înregistrat. Oare nu v-ar fi de ajutor aceste înregistrări ca să vedeți dacă polițistul local a fost provocat, dacă și-a făcut treaba cum trebuie și dacă a respectat prevederile consiliului local vis-a-vis de cerșetorie. Mi se pare că însăși adăugarea celor 2 amendamente vin în sprijinul dumneavoastră, nu înțeleg de ce vă feriți, până la urmă acele înregistrări nu apar în spații publice și nu le poate folosi nimeni. Noi plecăm de la prezumția că polițistul local își face treaba.

Dl. consilier local Boicu Bogdan – din păcate în ultima perioadă la nivel național au fost destule situații în care angajați ai structurilor de intervenție au avut o intervenție mai mult sau mai puțin inspirată din punct de vedere a comportamentului sau a vocabularului. Eu cred că ar veni în sprijinul celor care își fac treaba exemplar. Aceste înregistrări ne pot corecta în viitor procedurile la nivel instituțional. Eu cred că este în ajutorul polițistului local pentru al proteja, nu văd ce ce l-ar încurca.

Dl. consilier local Paziuc – eu cred că îi protejează. Eu sunt medic și de multe ori la camera de gardă vin diferiți pacienți aduși de poliție, sunt filmat și eu și polițistul. Pe mine nu mă deranjează că sunt filmat, încerc să am o atitudine adaptată situației respective. Câteodată în momentul când știm că suntem filmați avem o responsabilitate în plus. Din punctul meu de vedere nu cred că ar încurca nici pe polițist nici pe cetățean.

Dl. președinte de ședință – nu era nevoie de introducerea unui articol pentru a exclude niște cazuri.

Se supune la vot amendamentul nr. 1. Se votează cu 19 voturi „pentru”.

Se supune la vot amendamentul nr. 2. Se votează cu 19 voturi „pentru”.

Se supune la vot proiectul de hotărâre cu cele 2 amendamente. Se votează cu 19 voturi ,,pentru”.

Hotărârea a fost adoptată.

D-na secretar general – se va lua o scurtă pauză pentru discutarea și întocmirea avizelor comisiilor pentru cele nouă proiecte introduse suplimentar pe ordinea de zi.

Se trece la discutarea proiectelor de hotărâre introduse suplimentar pe ordinea de zi:

Se dă cuvântul domnului primar pentru a prezenta referatul de aprobare la proiectul de hotărâre.

 1.Proiect de hotărâre nr. 159/23.11.2021 privind aprobarea protocolului de colaborare între Administraţia Naţională „Apele Române” - Administraţia Bazinală de Apă Siret şi municipiul Câmpulung Moldovenesc, pentru realizarea obiectivului de investiții „Refacere infrastructură rutieră, poduri, podețe și apărări de maluri, strada Valea Seacă și strada Simion Florea Marian, municipiul Câmpulung Moldovenesc, județul Suceava”.

Dă citire proiectului de hotărâre pe articole.

Se prezintă raportul de specialitate al Compartimentului resurse umane și raportul de specialitate al Compartimentului juridic.

Comisia nr. 4 avizează favorabil proiectul de hotărâre.

Nu sunt discuții.

Se supune la vot proiectul de hotărâre. Se votează cu 19 voturi ,,pentru”.

Hotărârea a fost adoptată.

 2.Proiect de hotărâre nr. 160/23.11.2021 privind aprobarea majorării bugetului local, a virărilor de credite bugetare și a influențelor la lista de investiții a bugetului local pe anul 2021.

 Dă citire proiectului de hotărâre pe articole.

Se prezintă raportul de specialitate al Compartimentului resurse umane și raportul de specialitate al Compartimentului juridic.

Comisia nr. 4 avizează favorabil proiectul de hotărâre.

Nu sunt discuții.

Se supune la vot proiectul de hotărâre. Se votează cu 18 voturi ,,pentru”. Nu votează doamna consilier local Flutur Florica.

Hotărârea a fost adoptată.

**Se trece la punctul 9 de pe ordinea de zi (Situație lunară privind activitățile realizate de persoanele beneficiare de ajutor social, conform planului de acțiuni în luna octombrie 2021, înregistrată la nr. 31381 din 24.10.2021).**

Discuții:

Dl. consilier local Paziuc – am analizat situația lunară din februarie 2021 cu cea din septembrie 2021 și am găsit că în februarie s-au montat locuri de joacă, mai multă atenție când se întocmesc aceste situații. Am observat că aceleași persoane au același număr de ore, aceleași activități, nu aș vrea să cred că e un ,,copy paste”. Poate ar fi bine să știm și noi cine muncește și cine merită aceste ajutoare.

Dl. consilier local Boicu Bogdan – discuțiile sunt un pic mai vechi, în mandatul anterior am remarcat și noi aceste aspecte, dar am fost și noi lăsători. La un moment dat aceste situații nu ne-au mai fost transmise deloc, practic ce ai cerut tu acum am cerut și noi mai demult.

Dl. consilier local Paziuc – nu e în regulă ca o femeie să sape gropi mortuare în luna februarie. Același lucru e repetativ, e ca și cum cineva are impresia că noi nu citim.

Dl. consilier local Sologiuc – o reevaluare a celor care primesc ajutor social și să vedem ce facem cu cei de pe Bodea care se tot adună de la Mironu. Sunt mulți care pleacă în afară și vin cu mașini de fițe și primesc ajutor social.

Dl. consilier local Maftean – am sesizat că prin oraș avem și muzicieni nu doar cerșetori. Ar trebui ca polițiștii locali să iasă pe stradă.

**Se trece la punctul 10 de pe ordinea de zi (Diverse).**

Dna. secretar general prezintă următoarele:

1.Adresa Instituției Prefectului – Județul Suceava referitoare la procedura de vot a actelor administrative cu caracter individual cu privire la persoane.

Discuții:

Dl. viceprimar – este valabil și pentru președintele de ședință?

D-na secretar general – Nu. Pentru alegerea președintelui de ședință se prevede în mod expres în Codul Administrativ vot deschis.

Dl. consilier local Moroșan – eu credeam că se referă și la președintele de ședință.

Dna. secretar general – în adresă scrie cu excepțiile prevăzute de lege.

2.Adresa Asociației XS MOTORSPORT prin care prezintă intenția de a organiza în anul 2022, luna iunie o etapă a C.N.R la Câmpulung Moldovenesc și solicită aprobarea bugetului necesar pentru această competiție.

Discuții:

Dl. primar – m-am întâlnit cu reprezentanții acestei asociații și mi-au spus că în calendar este prins municipiul Câmpulung Moldovenesc. La anul nu se va desfășura la Suceava, totul va fi la Câmpulung, iar traseul va fi stabilit de cei de la Federație. Va fi un eveniment de promovare a comunității. Vom cere o adresă oficială legat de costuri pentru a știi ce sumă să prindem în buget.

Dl. primar informează că începând cu data de 28 noiembrie până pe 1 decembrie la Muzeul Arta Lemnului se vor desfășura diferite activități și expoziții. Pe data de 1 decembrie nu va fi paradă, am decis ca din cauza restricțiilor depunerea coroanelor se va organiza într-un cadru restrâns direct la Cimitirul Eroilor la orele 1200. Ne apropiem de Sărbatorile de Iarnă, iar județul Suceava este în scenariu verde și am decis ca pe data de 6 decembrie la orele 1700 să aprindem luminile și apoi va fi un foc de artificii, pe data de 22 decembrie se vor împărți copiilor cadouri, iar pe data de 27 decembrie pe platou vor veni urători.

Dl. consilier local Moroșan – referitor la proiectul de hotărâre cu preempțiunea, ar trebui să fie mai completă documentația, acel evaluator ar trebui să ne lămurească, noi nu suntem specialiști, te simți prost când îți sunt date hârtiile pe sub nas. Îmi aduc minte și la proiectul de hotărâre cu stimulentele de la spital tot așa a fost, documentația era incompletă și tot s-a lungit, orice proiect/documentație să fie clară, completă și corectă.

Dl. consilier local Macovei – am participat la ședința Consiliului de Administrație a Clubului Sportiv la Vilă, s-a făcut un lucru bun acolo atât pentru Club cât și pentru oraș. As propune să se sparga clădirea din față și să se facă o sală de conferință.

Dl. primar – investiția nu s-a oprit la Club, ne dorim multe investiții acolo pentru o bună funcționare și sperăm să le ducem la bun sfârșit. Mai avem de modernizat terenurile de sport de la Colegiul Dragoș Vodă, Liceul Silvic și Școala nr. 4. Un lucru bun este că am conectat toate școlile la sistemul pe gaz, o problemă este la spital, o să aducem o firmă să vedem dacă cele 2 centrale de la ANL nu le putem transfera la spital.

Dl. consilier local Macovei – se aude că secția de șah va fi mutată la o școală din Sâhla.

Dl. primar – este o variantă, vom discuta și vom lua împreună o decizie cu privire la destinația celor 2 clădiri. Am fost dați în judecată de firma de la Colegiul Național ,,Dragoș Vodă”, la primul termen au pierdut, nu cred că au tupeu să facă recurs după ce timp de 3 ani nu au respectat contractul.

Dl. consilier local Boicu Alin – documentele care sunt transmise consilierilor pentru ședințe să fie în format PDF, nu RDF, deoarece nu sunt vizibile.

Dl. consilier local Robciuc – am fost oprit pe stradă de un cetățean și m-a întrebat de ce se taie gorunul că este marcat.

Dl. primar – gorunul nu se taie, are o ștampliă de la Ocolul Silvic că așa este legal, dar este exclus pentru tăiere.

Dl. consilier local Robciuc – ar trebui să facem ceva cu sera și parcul de la Colegiul Național ,,Dragoș Vodă”, îmi aduc aminte cât de frumos era înainte, stătea lumea cu orele acolo și admira.

Dl. primar – aveți perfectă dreptate, ar trebui să facem o acțiune de voluntariat cu copii.

Dl. primar anunță că ședința ordinară va fi pe data de 21 decembrie orele 1200.

Nemaifiind alte probleme, domnul preşedinte declară închise lucrările şedinţei ordinare.

Drept pentru care s-a încheiat prezentul proces-verbal.

Şedinţa se încheie la orele 1330.

|  |  |  |
| --- | --- | --- |
| **PREŞEDINTE DE ŞEDINŢĂ,****Lițu Nicolae** |  | **SECRETAR GENERAL,****Erhan Rodica****Întocmit,**Ropcean Luminița Georgeta |